CELEX: C2007/170/71
Language: lt
Date: 2007-07-21 00:00:00
Title: Byla T-195/07 2007 m. birželio 5 d. pareikštas ieškinys byloje Lafarge Cement prieš Komisiją

21.7.2007   
            
            
               LT
            
            
               Europos Sąjungos oficialusis leidinys
            
            
               C 170/37
            
         2007 m. birželio 5 d. pareikštas ieškinys byloje Lafarge Cement prieš Komisiją
   
   (Byla T-195/07)
   (2007/C 170/71)
   Proceso kalba: lenkų
   Šalys
   
      Ieškovė: Lafarge Cement SA, atstovaujama teisės konsultanto P. K. Rosiak ir advokato F. Puel
   
      Atsakovė: Europos Bendrijų Komisija
   Ieškovės reikalavimai
   
               —
            
            
               Panaikinti 2007 m. kovo 26 d. Komisijos sprendimą dėl nacionalinio šiltnamio efektą sukeliančių dujų emisijos leidimų paskirstymo plano, kurį Lenkija pateikė pagal Europos Parlamento ir Tarybos direktyvą 2003/87/EB.
            
         
               —
            
            
               Priteisti iš Komisijos bylinėjimosi išlaidas.
            
         Ieškinio pagrindai ir pagrindiniai argumentai
   Ieškovė prašo panaikinti 2007 m. kovo 26 d. Komisijos sprendimą C(2007) 1295 galut. dėl nacionalinio šiltnamio efektą sukeliančių dujų emisijos leidimų paskirstymo plano, kurį Lenkija pateikė pagal Europos Parlamento ir Tarybos direktyvą 2003/87/EB (1), kuriame Komisija nusprendė, kad tam tikri Lenkijos Nacionalinio CO2 emisijos leidimų paskirstymo plano 2008-2012 metams, apie kurį Komisijai buvo pranešta 2006 m. birželio 30 d., aspektai yra nesuderinami su Direktyvos 2003/87/EB 9 straipsnio 1 ir 3 dalimis, 10 straipsniu, 13 straipsnio 2 dalimi ir šios direktyvos III priede nurodytais kriterijais. Ginčijamame sprendime 26,7 % sumažinama maksimali anglies dioksido emisijos riba 2008-2012 metais palyginti su Lenkijos Komisijai perduotame nacionaliniame emisijos leidimų paskirstymo plane pasiūlyta riba.
   Pagrįsdama savo ieškinį, ieškovė tvirtina, kad ginčijamas sprendimas buvo priimtas praėjus Direktyvos 2003/87 9 straipsnio 3 dalyje priėmimui numatytam trijų mėnesių terminui. Todėl, ieškovės nuomone, 2007 m. kovo 26 d. Komisija neturėjo įgaliojimų priimti ginčijamą sprendimą arba mažų mažiausiai pažeidė esminius procedūrinius reikalavimus.
   Antra, ieškovė kaltina Komisiją tuo, kad ginčijamas sprendimas pažeidžia Direktyvos 2003/87/EB III priede įtvirtintus 1 ir 2 kriterijus, nepagrįstai sumažindamas Lenkijos paskirstytų leidimų skaičių iki daug žemesnio lygio nei tas, apie kurį buvo pranešta anksčiau, ir kuris atitiko Lenkijos, remiantis Kioto protokolu, prisiimtus įsipareigojimus.
   Ieškovė taip pat tvirtina, kad priėmusi ginčijamą sprendimą Komisija pažeidė Direktyvos 2003/87/EB 9 straipsnio 3 dalies ir 11 straipsnio 2 dalies nuostatas bei teisėtų lūkesčių ir lojalaus bendradarbiavimo principus, nes, užuot pasinaudodama Direktyvos 2003/87/EB 9 straipsnio 3 dalyje apibrėžtais ribotais įgaliojimais, ji, neatsižvelgdama į paskirstymo plane 2008-2012 metams panaudotus metodus, ginčijamame sprendime pritaikė savąjį vidutinio metinio maksimalaus Lenkijai skirtų leidimų skaičiaus nustatymo metodą ir privertė Lenkiją jį taikyti, nepagrįstai prisiėmusi įgaliojimus, kuriuos direktyva suteikia valstybei narei. Ieškovės nuomone, Komisija pažeidė lojalaus bendradarbiavimo tarp Bendrijos ir valstybės narių institucijų principą, prieš priimdama ginčijamą sprendimą nepranešusi Lenkijai apie savojo ekonominio modelio taikymą, dėl ko Lenkija ir suinteresuotos įmonės neteko galimybės išsakyti savo nuomonės dėl šio modelio tinkamumo ir galimas abejones dėl Komisijos išvadas pagrindžiančių duomenų ir prielaidų.
   Ketvirta, ieškovė teigia, kad, panaudojusi ginčijamame sprendime pasenusius duomenis dėl prognozuojamo BVP augimo, pasitelkusi pernelyg bendrus duomenis CO2 emisijos dydžiui apskaičiuoti ir savavališkai sumažinusi metinį CO2 emisijos laipsnį 2,5 %, Komisija pažeidė Direktyvos 2003/87/EB III priede įtvirtintą 3 kriterijų.
   Galiausiai, ieškovė tvirtina, kad ginčijamas sprendimas nepakankamai pagrįstas ir dėl to prieštarauja EB 253 straipsniui.
   
      (1)  2003 m. spalio 13 d. Europos Parlamento ir Tarybos direktyva 2003/87/EB, nustatanti šiltnamio efektą sukeliančių dujų emisijos leidimų sistemą Bendrijoje ir iš dalies keičianti Tarybos direktyvą 96/61/EB (OL L 275, p. 32).